

CRNA GORA

ZAVOD ZA ŠKOLSTVO

Predmetni program

**POZNAVANJE DRUŠTVA**

IV i V razred osnovne škole

Podgorica

2017.

**Sadržaj**

[**A.** **NAZIV PREDMETA** 3](#_Toc495481685)

[**B.** **ODREĐENJE PREDMETA** 3](#_Toc495481686)

[**C.** **POVEZANOST SA DRUGIM PREDMETIMA I MEĐUPREDMETNIM TEMAMA** 4](#_Toc495481687)

[**Č.** **OBRAZOVNO-VASPITNI ISHODI PREDMETA** 5](#_Toc495481688)

[IV razred 5](#_Toc495481689)

V razred\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

[**Ć.** **DIDAKTIČKE PREPORUKE ZA REALIZACIJU PREDMETA** 13](#_Toc495481690)

[**D.** **PRILAGOĐAVANJE PROGRAMA DJECI SA POSEBNIM OBRAZOVNIM POTREBAMA I DAROVITIM UČENICIMA** 14](#_Toc495481691)

[**DŽ.** **VREDNOVANJE OBRAZOVNO-VASPITNIH ISHODA** 15](#_Toc495481692)

[**Đ.** **USLOVI ZA REALIZACIJU PREDMETA (STRUČNA SPREMA I LITERATURA)** 18](#_Toc495481693)

**A. NAZIV PREDMETA**

**POZNAVANJE DRUŠTVA**

**B. ODREĐENJE PREDMETA**

Fokus i cilj obaveznog nastavnog predmeta *Poznavanje društva* je odnos pojedinca i društva u prirodnoj sredini što podrazumijeva prepoznavanje i vrednovanje životne sredine─socijalne, kulturne i prirodne, sve njene komponente i interakcije, kao i međuzavisnost komponenti (upoznavanje odnosa pojedinaca u porodici, društvu i okolini, podrška sposobnosti vrednovanja okoline sa fizičkog, socijalnog, emotivnog i kulturnog aspekta).

*Poznavanje društva* je predmet koji uključuje ciljeve iz oblasti geografije, sociologije, istorije, etnologije, psihologije, ekonomije, etike, estetike, ekologije i drugih. Ovaj nastavni predmet se izučava u IV i V razredu osnovne škole i omogućava nadgradnju i proširenje obrazovno-vaspitnih ishoda, sadržaja i aktivnosti iz predmeta Priroda i društvo u I, II i III razredu. Dalje se, od VI do IX razreda, razvijaju u nastavnim predmetima Istorija i Geografija.

|  |  |  |  |  |  |  |
| --- | --- | --- | --- | --- | --- | --- |
| Razred | Sedmični broj časova | Ukupni broj časova | Obavezni dio  (80-85%) | Otvoreni dio  (15 do 20%) | Teorijska nastava  (TN) | Vježbe i ostali vidovi |
| IV | 2 | 68 | 56 | 12 | 22 | 34 |
| V | 2 | 68 | 56 | 12 | 25 | 31 |

Časovi opredijeljeni za teorijsku nastavu predviđeni su za realizaciju novih sadržaja. Ostali vidove nastave odnose se na časove koji su dominantno posvećeni sistematizovanju, ponavljanju i ocjenjivanju.

Otvoreni dio programa odnosi se na časove čije ishode planira škola (stručni aktivi, odnosno, nastavnik) u saradnji s lokalnom zajednicom.

**CILJEVI PREDMETA**

**Učenici će:**

* razviti spoznaju o sebi, svojim vještinama, potrebama i željama;
* upoznati različite oblike udruživanja, saradnje i uzajamne pomoći među ljudima (porodica i druge zajednice);
* razviti svijest o prihvatanju razlika među ljudima, upoznati načine pomirenja različitih interesa i sporova;
* upoznati osnove dječjih prava, obaveza i odgovornosti, kao i odgovorna lica koja vrše usluge zaštite dječjih prava;
* osposobiti se da istražuje socijalno okruženje (posmatranje, intervju, obavljanje razgovora);
* osposobiti se da primjenjuje različite strategije tokom učenja, saradnje i rješavanja sporova, da opravda svoje stavove;
* razviti kartografsku pismenost i osposobiti se da koristi informacionu tehnologiju u prikupljanju, obradi i prikazivanju podataka;
* osposobiti se da obrazloži i hronološki prikaže razvoj društva kroz istoriju i navede primjere kulturnog nasljeđa u svojoj opštini i državi;
* osposobiti se da objasni značaj državnih (nacionalnih) i vjerskih praznika;
* upoznati prirodne i društvene karakteristike svoje opštine;
* upoznati prirodne i društvene karakteristike države i osobenosti naroda koji žive u njoj;
* osposobiti se da vrednuje uticaj privrede na razvoj ljudskog društva;
* osposobiti se za prilagođavanje novim situacijama, idejama i tehnologijama i težiti inovativnim i kreativnim rješenjima;
* razviti svijest o značaju održivog razvoja.

**C. POVEZANOST SA DRUGIM PREDMETIMA I MEĐUPREDMETNIM TEMAMA**

Sadržaji u predmetnom programu *Poznavanje društva* koreliraju sa sadržajima u nastavnim predmetima: Geografija, Istorija, Likovna umjetnost, Fizičko vaspitanje i Muzička kultura. Realizacija aktivnosti je direktno povezana sa nastavom Crnogorskog-srpskog, bosanskog, hrvatskog jezika i književnosti (jezička pismenost), Informatika sa tehnikom i Informatikom (informatička pismenost).

Međupredmetne oblasti/teme omogućavaju da se u opšteobrazovni kurikulum uključe određeni sadržaji obrazovanja koji nijesu dio formalnih disciplina ili pojedinih predmeta, ili koji su po strukturi interdiciplinarni. Oni doprinose integrativnom pristupu opšteg obrazovanja i u većoj mjeri su povezni sa sadržajima iz drugih predmeta. U nastavi *Poznavanje društva* u osnovnoj školi zastupljeni su ciljevi iz *Obrazovanja za održivi razvoj, Obrazovanje u oblasti vanrednih situacija izazvanih prirodnim katastrofama i Preduzetničko učenje*.

**Č. OBRAZOVNO-VASPITNI ISHODI PREDMETA**

**Razred IV**

|  |
| --- |
| **Obrazovno-vaspitni ishod 1**  ***Na kraju učenja učenik će moći da predstavi sebe, obrazloži svoje mišljenje i stavove, navede i objasni osnovna dječja prava, obaveze i odgovornosti i obrazloži značaj prihvatanja i poštovanja različitosti.*** |
| **Ishodi učenja**  *Tokom učenja učenik će moći da:*   * predstavi sebe (potrebe, želje, mogućnosti, ciljevi, lično napredovanje); * primijeni različite vještine komunikacije i saradnje; * navede i objasni svoja mišljenja i stavove; * primijeni različite nastavne strategije, analizira i ocjenjuje njihovu efikasnost; * navede i objasni osnovna dječja prava, obaveze i odgovornosti; * objasni značaj prihvatanja i poštovanja različitosti; * primjenjuje različite strategije kontrole emocija; * prihvata odgovornost za svoje ponašanje i shvata svoje mogućnosti i ograničenja.   *U okviru datih ishoda učenja mogu se realizovati sadržaji iz međupredmetne teme Preduzetničko učenje.* |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   pojedinac, dužnost, odgovornost; dječja prava   1. **Aktivnosti učenja**   Učenici:   * predstavljaju sebe (izrađuju svoju ličnu kartu─osnovni podaci, osobine ili po kojim se razlikuje od drugih; potrebe, želje i mogućnosti) * prepoznaju i navode svoje komunikacijske vještine u grupi; * prepoznaju i navode sebi svojstvene načine učenja; * navode dječja prava: pravo na ime i državljanstvo, život u porodici, zdrav život, slobodno vrijeme, igru i prijatelje, školovanje i obrazovanje, svoje mišljenje i izražavanje, zaštitu od nasilja; * izrađuju pano dječjih prava; * prepoznaju primjere poštovanja i prihvatanja različitosti; * prepoznaju kontrolu emocija na konkretnim primjerima; * navode svoje obaveze i odgovornosti; * opisuju na konkretnim primjerima načine rješavanja problema.  1. **Broj časova realizacije** (okvirno) 7 (2+5) |

|  |
| --- |
| **Obrazovno-vaspitni ishod 2**  ***Na kraju učenja učenik će moći da objasni značaj porodice i prodičnog života za razvoj svakog djeteta/pojedinca.*** |
| **Ishodi učenja**  *Tokom učenja učenik će moći da:*   * navede vrste porodica i objasni razlike među njima (uža, šira, potpuna, nepotpuna, hraniteljska, usvojiteljska); * objasni značenje integracije u porodici (ljubav, sigurnost, pomoć, saradnja); * navede i objasni neke promjene u porodičnom životu ( razvod, smrt, novi članovi itd.); * objasni potrebu poštovanja materijalnih i duhovnih potreba svakog člana porodice; * navede lične obaveze svih članova porodice; * objasni važnost komunikacije porodice i škole; * primjenjuje osnovna pravila bontona.   *U okviru datih ishoda učenja mogu se realizovati sadržaji iz međupredmetne teme Obrazovanje u oblasti vanrednih situacija izazvanih prirodnim katastrofama.* |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   vrste porodica, bonton, porodično stablo, odgovornost, različitost   1. **Aktivnosti učenja**   Učenici:   * navode vrste porodica i njihove osobenosti; * navode primjere pružanja ljubavi, sigurnosti, pomoći i saradnje u porodici; * navode na koji način oni sami doprinose boljem funkcionisanju porodice; * prepoznaju svoje materijalne i duhovne potrebe, kao i potrebe članova svoje porodice; * objasne koji događaji utiču na promjene u porodici i navedu načine za njihovo prihvatanje; * objasne načine saradnje porodice i škole; * čitaju pravila bontona i izrađuju pano sa pravilima svoje odjeljenjske zajednice.  1. **Broj časova realizacije** (okvirno) 7 (3+4) |

|  |
| --- |
| **Obrazovno-vaspitni ishod 3**  **Na kraju učenja učenik će moći da obrazloži važnost doma za svakog pojedinca; prednosti i nedostatke objekata za stanovanje, objasni značaj tehničkih dostignuća prilikom gradnje i neophodnost poštovanja graditeljskog nasljeđa.** |
| **Ishodi učenja**  *Tokom učenja učenik će moći da:*   * objasni pojmove *dom i domaćinstvo* (kuća/stan); * navede i uporedi tipove kuća u svom mjestu (prema načinu gradnje i reljefu); * objasni razliku između enterijera i eksterijera na konkretnim primjerima i navede prednosti i nedostatke objekata za stanovanje; * primjenjuje sposobnost vrednovanja stambenog prostora u kome živi s aspekta potreba članova porodice; * objasni način gradnje nekad i sad, poredi tipove kuća nekad i sad i obrazloži vrijednost graditeljskog nasljeđa kao zajedničke vrijednosti svih ljudi; * navede i objasni pozitivne i negativne strane očuvanja graditeljskog i stambenog nasljeđa i objasni potrebu svjesne i planske gradnje prebivališta; * navede i uporedi čovjekova prva prebivališta (pećina, zemunica, sojenica); * navede razna tehnička dostignuća kojima čovjek svoj dom čini ljepšim i prijatnijim; * primjenjuje tehnička znanja prilikom izrade modela građevine, zgrade i kuće od papira na osnovu šeme.   *U okviru datih ishoda učenja mogu se realizovati sadržaji iz međupredmetnih tema Obrazovanje za održivi razvoj i Preduzetničko učenje.* |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   dom i domaćinstvo, vrednovanje stambenog prostora; prebivališta nekad i sad, prostor za boravak   1. **Aktivnosti učenja**   Učenici:  - crtaju skicu svog doma;   * navode neophodnost udruživanja radi boljeg funkcionisanja (zajednica stanara); * obilaze okolinu, posmatraju i porede tipove kuća prema načinu gradnje, enterijeru i eksterijeru; * vrednuju stambeni prostor u zavisnosti od potreba članova porodice; * posmatraju fotografije ravničarskih, planinskih i primorskih kuća i navode razlike; * posmatraju dijafilm i fotografije o izgledu kuća u prošlosti i porede izgled kuća i načine gradnje nekad i sad; * navode i fotografišu pozitivne i negativne strane očuvanja graditeljskog i stambenog nasljeđa u okruženju; * izrađuju maketu kuće/zgrade; * čitaju tekstove o čovjekovim prvim prebivalištima; * navedu primjere značaja tehničkih dostignuća u graditeljstvu.  1. **Broj časova realizacije (okvirno)** 10 (4+6) |

|  |
| --- |
| **Obrazovno-vaspitni ishod 4**  ***Na kraju učenja učenik će moći da objasni ulogu škole kao obrazovno-vaspitne institucije, vrednuje školski prostor sa različitih aspekata i obrazloži dječja prava.*** |
| **Ishodi učenja**  *Tokom učenja učenik će moći da:*   * svojim riječima odredi školu kao obrazovno-vaspitnu ustanovu; * objasni važnost kućnog reda škole i primjenjuje njegova pravila; * objasni školu kao zajednicu različitosti (rodne razlike, posebne obrazovne potrebe, razlike među vršnjacima...) i objasni potrebu njegovanja tolerancije i humanosti; * vrednuje školski prostor; * navede i definiše vrste nasilja među djecom i nad djecom; * objasni na koje načine se mogu boriti protiv nasilja; * objasni Konvenciju Ujedinjenih nacija o dječjim pravima; * poredi funkcionisanje škole nekad i sad. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   škola−matična škola, područno odjeljenje; škola kao zajednica, dječja prava i obaveze, nasilje nad djecom   1. **Aktivnosti učenja**   **Učenici:**   * navode osobine škole kao obrazovno-vaspitne ustanove i razgovaraju o načinu upravljanja školom kao ustanovom; * na konkretnim primjerima predstavljaju školu kao zajednicu različitosti i prepoznaju rodne razlike, posebne obrazovne obrazovne potrebe; * objašnjavaju neophodnost humanosti i tolerancije i navode konkretne primjere iz okruženja; * daju prijedloge za pružanje pomoći djeci sa posebnim obrazovnim potrebama i socijalno ugroženima; * razgovaraju o nasilju među djecom i nad djecom i objašnjavaju internet nasilje; * navode načine zaštite od nasilja; * čitaju Konvenciju Ujedinjenih nacija o dječjim pravima i razgovaraju o pravima koja su uskraćena djeci; * razgovaraju o organizacijama koje se bore za bolji položaj i prava djece; * čitaju tekstove o obrazovanju u prošlosti i navode razlike u funkcionisanju škole nekad i sad; * sakupljaju crteže, fotografije i izrađuju pano na temu: *Škola- nekad.*  1. **Broj časova realizacije** (okvirno) 7 (3+4) |

|  |
| --- |
| **Obrazovno-vaspitni ishod 5**  ***Na kraju učenja učenik će moći da obrazloži karakteristike naselja po veličini, prirodnim i društvenim osobenostima i navede karakteristike glavnog grada i prijestonice.*** |
| **Ishodi učenja**  *Tokom učenja učenik će moći da:*   * poredi naselja (selo, grad, prigradsko naselje) i navede naselja u svojoj okolini; * definiše položaj naselja s obzirom na reljef, saobraćajnice, vode; * navede privredne djelatnosti u svom mjestu i okolini, ustanove i zanimanja koja se u njima obavljaju; * objasni značaj privrednih, kulturnih i sportskih djelatnosti u svom mjestu i službi koje se bave čistoćom, unapređivanjem i zaštitom životne sredine; * vrednuje uređenost svog mjesta i okoline (prostor, ekološki aspekt itd.) sa stanovišta pojedinca i grupe građana; * razumije svoje mogućnosti i ograničenja u cilju očuvanja prirode; * navede osnovne karakteristike glavnog grada i prijestonice Crne Gore; * navede državne simbole (grb, zastava i himna); * objasni razvoj svog mjesta i razvije poštovanje prema mjestu u kojem živi; * razvije kritičko mišljenje.   *U okviru datih ishoda učenja mogu se realizovati sadržaji iz međupredmetne teme Obrazovanje u oblasti vanrednih situacija izazvanih prirodnim katastrofama.* |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   naselja; privredne i vanprivredne djelatnosti; unapređivanje i zaštita čovjekove okoline   1. **Aktivnosti učenja**   Učenici:   * navode razlike između velikih i malih naselja, sela i grada i imenuju naselja u svom mjestu i okolini; * opisuju položaj naselja u odnosu na reljef, saobraćajnice i vode; * crtaju skicu svog mjesta i okoline; * razgovaraju o karakteristikama privrede kao ljudske djelatnosti i navode privredne i vanprivredne djelatnosti u svom mjestu; * navode zanimanja karakteristična za selo i grad; * imenuju ustanove u svom mjestu i karakteristična zanimanja i obrazlažu značaj ustanova za svoje mjesto; * razgovaraju o službama koje se bave čistoćom, zaštitom i unapređenjem životne sredine; * vrednuju kvalitet uređenosti svoga mjesta i okoline i daju predloge za poboljšanje kvaliteta življenja (kulturnog, rekreativnog, ekološkog); * razgovaraju o državnim simbolima; * navode primjere razvoja svog mjesta i procjenjuju uticaj promjena na okruženje.  1. **Broj časova realizacije** (okvirno) 10 (4+6) |

|  |
| --- |
| **Obrazovno-vaspitni ishod 6**  **Na kraju učenja učenik će moći da obrazloži značaj saobraćaja za čovjeka i razvoj saobraćaja kroz vrijeme.** |
| **Ishodi učenja**  *Tokom učenja učenik će moći da:*   * objasni značaj saobraćaja za čovjeka; * navede vrste puteva (makadam, magistrala, auto-put) i poredi ih; * objasni kako čovjek skraćuje putovanja i čini ih lakšim i udobnijim (mostovi, tuneli, nadvožnjaci, pasarele); * navede vrste kopnenih, vodenih i vazdušnih saobraćajnih sredstava i njihovo funkcionisanje; * navede načine odvijanja saobraćaja u prošlosti i uporedi saobraćaj nekad i sad; * navede svoje mišljenje i stavove o uticaju saobraćajnih sredstava na zagađivanje u mjestu i kritički donosi odluke prilikom izbora prevoznih sredstava.   *U okviru datih ishoda učenja mogu se realizovati sadržaji iz međupredmetne teme Obrazovanje za održivi razvoj.* |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   saobraćaj nekad i sad, putevi nekad i sad   1. **Aktivnosti učenja**   Učenici:   * navode vrste saobraćaja prema mjestu odvijanja; * navode vrste saobraćaja u svom mjestu; * imenuju i crtaju saobraćajnice u svom mjestu i porede ih; * upoznaju saobraćajne objekte i njihovu funkciju; * upoznaju i čitaju red vožnje (letenja); * čitaju pravila i preporuke za pješake i bicikliste; * objašnjavaju načine skraćivanja putovanja i navode primjere iz svog mjesta i okruženja; * prikupljaju fotografije i čitaju tekstove o odvijanju saobraćaja u prošlosti; * izrađuju pano od sakupljenog materijala; * porede saobraćaj nekad i sad; * razgovaraju o načinima zagađivanja vazduha usled korišćenja saobraćajnih sredstava; * daju predloge za smanjeno zagađivanje vazduha u mjestu.  1. **Broj časova realizacije** (okvirno) 7 (3+4) |

|  |
| --- |
| **Obrazovno-vaspitni ishod 7**  ***Na kraju učenja učenik će moći da obrazloži i vrednuje čovjekov uticaj na prirodu.*** |
| **Ishodi učenja**  *Tokom učenja učenik će moći da:*   * objasni čovjekovu potrebu da mijenja prirodu i prilagođava je sebi; * vrednuje čovjekov uticaj na okolinu; * navede primjere svjesnog i planskog stvaralaštva čovjeka; * objasni proces nastanka proizvoda „od ideje do realizacije“; * primjenjuje znanja za izradu predmeta (povezuje materijal, odgovarajući alat i postupke obrade); * objasni čovjekovu potrebu da kupuje i prodaje proizvode rada; * objasni šta je reklama, potrebu za reklamiranjem proizvoda i izrađuje reklamu; * razvije kritičko mišljenje.   *U okviru datih ishoda učenja mogu se realizovati sadržaji iz međupredmetne teme Obrazovanje za održivi razvoj.* |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   čovjek mijenja prirodu; izrada predmeta, reklama   1. **Aktivnosti učenja**   Učenici:   * obilaze okolinu i navode primjere čovjekovog uticaja na prirodu; * objašnjavaju kako čovjek prirodu prilagođava sebi i posljedice čovjekovog djelovanja na okolinu; * vrednuju čovjekov uticaj na okolinu u mjestu; * opisuju proces izrade predmeta; * pišu plan izrade predmeta; * izrađuju razne predmete prema planu; * navode potrebu proizvodnje i kupovine proizvoda; * sakupljaju razne reklamne flajere i opisuju ih; * izrađuju reklamu po sopstvenom izboru ili na datu temu.  1. **Broj časova realizacije** (okvirno) 7 (3+4) |

**Razred V**

|  |
| --- |
| **Obrazovno-vaspitni ishod 1**  **Na kraju učenja učenik će moći da obrazloži razvoj različitih zajednica i potrebu udruživanja, objasni načine usklađivanja interesa i navede faktore koji utiču na razvoj društva.** |
| **Ishodi učenja**  *Tokom učenja učenik će moći da:*   * objasni kako pojedinac dijeli odgovornost u razvoju zajednice; * primijeni različite strategije suočavanja emocija, donošenja odluka i rješavanja različitih pitanja; * navede različitosti u zajednicama (starost, religije, nacionalnost, društveno-ekonomski status, socijalne i kulturne razlike itd.); * objasni razliku između pola i roda i načine na koji se rod oblikuje u društvu, odnosno kulturi; * definiše oblike saradnje i uzajamne pomoći ( volonterski rad, udruženja itd.); * navede i objasni formalne i neformalne načine usklađivanja interesa i rješavanja sporova među ljudima; * objasni vrijednost života u multietničkoj i multikulturalnoj sredini i procjenjuje kvalitet života u zajednici s aspekta poštovanja i ostvarivanja građanskih, vjerskih i nacionalnih prava; * navede faktore koji utiču na društveni razvoj i društvene pojave koje su njima uslovljene (razvoj i napredak društva, socijalni problemi); * navede uzroke i posljedice seoba stanovništva (nezapošljenost, migracije selo-grad); * vrednuje socijalno okruženje u pogledu razvoja i navodi svoje prijedloge za rješavanje nekih društvenih pitanja; * primijeni istraživačke vještine i izrađuje jednostavnu studiju; * razvije i njeguje humanost i razumijevanje potreba i interesa drugih dajući doprinos ukupnom kulturnom razvoju.   *U okviru datih ishoda učenja mogu se realizovati sadržaji iz međupredmetne teme Obrazovanje u oblasti vanrednih situacija izazvanih prirodnim katastrofama.* |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   zajednica−pojedinac, različitost u zajednicama, udruživanje, uzajamna pomoć, razvoj zajednice;  migracije, socijalno ugroženi, humanost   1. **Aktivnosti učenja**   Učenici:   * navode na konkretnim primjerima ulogu pojedinca u razvoju zajednice; * razgovaraju o načinima donošenja odluka i rješavanju različitih pitanja na primjerima u svom okruženju; * razgovaraju o važnosti kontrole emocija prilikom donošenja odluka i rješavanju problema; * navode karakteristike određenih zajednica (starost, religije, nacionalnost, društveno-ekonomski status, socijalne i kulturne razlike itd.) i prepoznaju ih u svom okruženju; * razgovaraju o razlikama između roda i pola (pol je vezan za biologiju, dok su rodni identiteti vezani za društvene uloge); * razgovaraju o oblicima udruživanja u zajednici i navode primjere volonterskog rada u okruženju; * navode primjere formalnog i neformalnog usklađivanja interesa i rješavanja sporova; među ljudima i objašnjavaju važnost komunikacije i razumijevanja; * navode primjere suživota u multietničkoj i multikulturalnoj sredini; * razgovaraju o građanskim, vjerskim i nacionalnim pravima svakog čovjeka; * prepoznaju primjere društvenog razvoja svog mjesta; * prepoznaju društvene pojave koje su uslovljene društvenim razvojem; * objašnjavaju uzroke migracije selo−grad; * sakupljaju podatke o nezaposlenosti u svom mjestu prema vrsti zanimanja i grafički; prikazuju sakupljene podatke.  1. **Broj časova realizacije** (okvirno) 13 (5+8) |

|  |
| --- |
| **Obrazovno-vaspitni ishod 2**  ***Na kraju učenja učenik će moći da obrazloži karakteristike svoje opštine.*** |
| **Ishodi učenja**  *Tokom učenja učenik će moći da:*   * objasni pojam opštine kao zajednice većeg broja naselja; * navede susjedne opštine; * vrednuje uređenost pojedinih naselja i opštinskog centra u odnosu na različite potrebe ljudi ( obrazovne, kulturne, zdravstvene, rekreativne i sl.); * vrednuje stepen poštovanja ekoloških principa u uvažavanju tradicije u graditeljstvu i očuvanju kulturne baštine; * razvije poštovanje prema mjestu u kojem žive.   *U okviru datih ishoda učenja mogu se realizovati sadržaji iz međupredmetnih tema Preduzetničko učenje i Obrazovanje u oblasti vanrednih situacija izazvanih prirodnim katastrofama.* |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   opština, opštinski centar; ekologija, kulturna baština   1. **Aktivnosti učenja**  * prikupljaju slike, plan i tekstove o svom mjestu; * izrađuju zidne novine; * imenuju i upoređuju naselja koja se nalaze u njihovoj opštini; * navode primjere saradnje opštinskog centra i naselja i obratno; * pričaju o kulturnim događajima u opštini; * crtaju skicu svoje opštine; * vrednuju uređenost naselja u opštini, daju svoje predloge za poboljšanje uslova življenja; * razgovaraju o značaju očuvanja kulturne baštine, npr. graditeljstva karakterističnog za njihovo mjesto; * navode ekološke promjene u svom mjestu koje izaziva čovjek; * ostvaruju saradnju sa školom iz druge regije.  1. **Broj časova realizacije** (okvirno) 6 (3+3) |

|  |
| --- |
| **Obrazovno-vaspitni ishod 3**  ***Na kraju učenja učenik će moći da obrazloži neophodnost poštovanja tradicije za razvoj nekog mjesta.*** |
| **Ishodi učenja**  *Tokom učenja učenik će moći da:*   * objasni šta su kulturno-istorijski spomenici i navede neke od njih; * objasni značaj kulturno-istorijskih spomenika u razvoju nekog mjesta; * navede i objasni prirodne karakteristike koje utiču na razvoj nekog mjesta i definiše ih u mjestu u kojem živi; * objasni razvoj svog mjesta kroz vrijeme u sklopu opšteg razvoja šire društvene zajednice; * primjenjuje različite istorijske izvore prilikom istraživanja prošlosti; * navodi karakteristike crnogorske narodne nošnje i nošnji drugih naroda koji žive u njegovoj opštini i upoređuje ih.   *U okviru datih ishoda učenja mogu se realizovati sadržaji iz međupredmetnih tema Obrazovanje za održivi razvoj i Preduzetničko učenje.* |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi**   prošlost (bliska, dalja, daleka), napredak (društveni, privredni, kulturni), institucije (muzej, galerija, pozorište), kulturno-istorijski spomenici   1. **Aktivnosti učenja**   Učenici:   * upoznaju kulturno-istorijske spomenike u svom mjestu; * razgovaraju o značaju kulturno-istorijskih spomenika i neophodnosti njihove zaštite; * izrađuju album u svrhu lokalnog vodiča; * prikupljaju slike svoje opštine nakad i sad, informacije iz lokalne štampe, monografija; * od sakupljenog materijala izrađuju pano; * čitaju tekstove o značajnim zbivanjima i ličnostima iz prošlosti svoje opštine; * navode prirodne karakteristike svoje opštine i objašnjavaju kako one utiču na život ljudi u njoj; * navode promjene u prirodnoj i društvenoj sredini nekad i sad; * hronološki opisuju razvoj svog mjesta; * navode prednosti i nedostatke promjena u svom mjestu (na djecu, odrasle i starije osobe); * posjećuju muzej, posmatraju i upoređuju narodne nošnje; * sakupljaju slike (fotografije) narodnih nošnji, slušaju izvornu muziku iz svog kraja; * čitaju tekstove o običajima i tradiciji u svom mjestu; * prikupljaju podatke o svom mjestu u prošlosti korišćenjem različitih istorijskih izvora (materijalnih, usmenih, slikovnih, pismenih).  1. **Broj časova realizacije** (okvirno) 6 (3+3) |

|  |
| --- |
| **Obrazovno-vaspitni ishod 4**  ***Na kraju učenja učenik će moći da navede karakteristike svoje države i objasni značaj glavnog grada i prijestonice sa različitih aspekata.*** |
| **Ishodi učenja**  *Tokom učenja učenik će moći da:*   * navede položaj i veličinu države; * navede i objasni državne simbole; * objasni porijeklo državnih simbola (da su proistekli iz dalje prošlosti); * demonstrira kartografsku pismenost i odredi na karti Balkana položaj Crne Gore; * objasni značaj glavnog grada s različitih aspekata−administrativnog, privrednog, kulturnog; * objasni značaj prijestonice s različitih aspekata−administrativnog, privrednog, kulturnog; * navede druge veće gradove u Crnoj Gori i njihove opšte karakteristike. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   država, državni simboli; glavni grad, prijestonica   1. **Aktivnosti učenja**   Učenici:   * određuju položaj Crne Gore na geografskoj karti; * crtaju državne simbole Crne Gore; * objašnjavaju i tumače ime i državne simbole Crne Gore; * razgovaraju o porijeklu državnih simbola; * razgovaraju o značaju glavnog grada i prijestonice; * čitaju tekstove o društvenim i geografskim karakteristikama većih gradova u Crnoj Gori; * određuju položaj većih gradova na karti Crne Gore.  1. **Broj časova realizacije** (okvirno) 8 (4+4) |

|  |
| --- |
| **Obrazovno-vaspitni ishod 5**  ***Na kraju učenja učenik će moći da objasni pojam države, navede njene socio-ekonomske karakteristike i osobenosti naroda koji žive u njoj.*** |
| **Ishodi učenja**  *Tokom učenja učenik će moći da:*   * objasni razlike između društvenih grupa i naroda (nacija); * objasni pojam države i navede osnovna obilježja države Crne Gore; * definiše različite narode na teritoriji države i različite kulture u svim zajednicama; * navede koji narodi (nacije) žive u Crnoj Gori, šta je multikuturalnost i multikonfesionalnost; * navede socio-ekonomske karakteristike Crne Gore i njenih regija; * objasni važnost uvažavanja različitosti za skladan suživot u svim segmentima društva i države; * objasni funkciju predsjednika i premijera; * navede kako građanin odlučuje i obrazloži značaj poštovanja zakona; * razvije kritičko mišljenje. |
| **Didaktičke preporuke za realizaciju obrazovno-vaspitnog ishoda**  **a) Sadržaji/pojmovi:**  narod, nacija; lični, kolektivni i nacionalni identitet, kultura, tolerancija, suživot;  građanska država   1. **Aktivnosti učenja**   Učenici:   * razgovaraju o pojmovima *društvena grupa, narod (nacija)* i navode razlike među njima; * prepoznaju društvene grupe u svom mjestu; * navedu narode (nacije) koje žive u Crnoj Gori i istražuju tipičnost pojedinih nacija; * razgovaraju o multikulturalnosti i multikonfensionalnosti i navode zašto treba živjeti zajedno; * izrađuju grupne projekte na temu: *Suživot i multikulturalnost;* * navode osnovna obilježja države (teritorija, stanovništvo, vlast); * navedu socio-ekonomske karakteristike Crne Gore i njenih regija; * razgovaraju o funkcijama predsjednika i premijera države; * razgovaraju o obavezama države prema građanima i obratno; * razgovaraju o neophodnosti poštovanja zakona; * prepoznaju svoju odgovornost u očuvanju zajednice i unapređenju odnosa u njoj.     **b)** **Broj časova realizacije** (okvirno) 12 (5+7) |

|  |
| --- |
| **Obrazovno-vaspitni ishod 6**  ***Na kraju učenja učenik će moći da obrazloži i vrednuje uticaj privrede na razvoj društva.*** |
| **Ishodi učenja**  *Tokom učenja učenik će moći da:*   * primijeni kartografsku pismenost i tumači simbole koji se odnose na privredu; * vrednuje uticaj privrede na sredinu s ekološkog aspekta; * primijeni vještine planiranja u budućem razvoju prostora u kojem žive; * analizira stepen ugroženosti životne sredine i razgovara o nužnosti zaštite prostora; * objasni značaj bezbjedne i zdrave životne sredine koju karakterišu dobro uređene javne i zelene površine; * promoviše „duh nekog mjesta“ štiteći i unapređujući prepoznatljive osobina prostora (istorijska arhitektonska zdanja i urbana struktura); * objasni ulogu saobraćaja u razvoju privrede Crne Gore; * uporedi prednosti i mane različitih vrsta transporta i objasni koje efekte na životnu sredinu imaju moderna prevozna sredstva; * razvije kritičko mišljenje.   *U okviru datih ishoda učenja mogu se realizovati sadržaji iz međupredmetnih tema Obrazovanje za održivi razvoj, Preduzetničko učenje i Obrazovanje u oblasti vanrednih situacija izazvanih prirodnim katastrofama.* |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   privreda, privredne grane; sirovine, poluproizvod, proizvod; mašinska proizvodnja, zanat,  novac   1. **Aktivnosti učenja**   Učenici:   * razgovaraju o privrednim aktivnostima u svom mjestu i navode karakteristična; * objašnjavaju povezanost prirodnih karakteristika i privrede; * sakupljaju podatke o privredi svog mjesta i grafički ih prikazuju; * razgovaraju o uticaju privrede na zagađivanje u mjestu i navode primjere iz okruženja; * izrađuju plan razvoja svog mjesta s osvrtom na ekološki aspekt; * razgovaraju o povezanosti saobraćaja i komunikacije sa privrednim granama; * komuniciraju sa lokalnom zajednicom putem „pisma gradonačelniku“; * gledaju film *Saobraćaj, energija i životna sredina;* * izrađuju portfolio koristeći različite izvore informacija; * u grupama istražuju, prikupljaju i obrađuju podatke dajući svoje viđenje saobraćajne kulture u njihovom mjestu; * učestvuju u akciji *Dan bez automobila*; * upoznaju pravne propise koji se odnose na saobraćajna sredstva, saobraćajnu infrastrukturu i procjenu uticaja na životnu sredinu; * prave panoe, pamflete i promocije o upotrebi alternativnih prevoznih sredstava.      1. **Broj časova realizacije** (okvirno) 11 (5+6) |

**Ć. DIDAKTIČKE PREPORUKE ZA REALIZACIJU PREDMETA**

U planiranju nastavnog procesa nastavnik treba da uzme u obzir potrebe, sposobnosti, interese, nivoe usvojenih znanja učenika, kao i resurse potrebne za ostvarenje određenih obrazovno-vaspitnih ishoda. Definisane ishode treba da ostvare svi učenici do kraja razreda koji pohađaju. Aktivno učenje u predmetu *Poznavanja društva* će doprinijeti razvijanju vještina i izgradnji stavova putem praktičnog, perceptivnog i misaonog djelovanja.

Kod učenika treba razvijati različite vještine: *komunikacijske* (crtanje, pisanje, izražavanje mišljenja, vođenje dijaloga, interpretiranje informacija), *istraživačke* (posmatranje, klasifikacija/razvrstavanje, uređivanje, planiranje, spoznaja, mjerenje, eksperimentisanje, izrada izvještaja i izvještavanje) i *društvene* (preuzimanje odgovornosti za rad u grupama, razumijevanje, prihvatanje i poštovanje različitosti, poštovanje kulturnog nasljeđa, tolerancija i humanost). Takođe, treba razvijati vještine samospoznaje, perceptivnog saznavanja objektivne stvarnosti, razvijati racionalan i razuman odnos prema prirodi i okolini, samopouzdanje, vještinu analize i donošenja odluka. Nastavnik podstiče interakciju nastavnik–učenik, kao i interakciju među učenicima. Takođe, podstiče učeničke aktivnosti mobilisanjem njihovih prethodnih znanja i iskustava neposrednim upoznavanjem društvene zajednice, praktičnim radovima, učeničkim planiranjem i sprovođenjem istraživanja, problemskim učenjem, pružanjem podrške u realizaciji projekata i projektnih zadataka, igranjem uloga, izradom odjeljenjskih zbirki, prezentacija i drugog didaktičkog materijala. Upućuje ih na samostalno pronalaženje relevantnih informacija, na slobodno razmišljanje, na argumentovano diskutovanje i sučeljavanje stavova u nastalim izazovima i drugo. Nastavnik treba da podstiče učenike na potrebu upotrebljivosti novostečenih znanja u svakodnevnom životu; da vrednuje i procjenjuje ponašanje učenika u procesu kooperativnog učenja.

Nastavnik treba da kreira pozitivno okruženje gdje će se svaki učenik osjetiti sigurno i prihvaćeno. Svaku ideju, komentar, pitanje i pretpostavku učenika treba prihvatiti sa uvažavanjem kako bi kod učenika razvio osjećaj uključenosti i poštovanja. Organizovanjem timskog (grupnog) oblika rada i rada u paru kod učenika se, između ostalog, razvija tolerancija prema različitosti, odgovornost prema svom radu i radu drugih, predmetu i svojim obavezama.

Nastavnik u nastavu/učenje uključuje različite izvore znanja sa akcentom na izvornu stvarnost. Treba koristiti raznovrstan didaktički materijal u čijoj izradi učestvuju i učenici, kao i informatičku tehnologiju za prikazivanje video-klipova, animacija, kratkih filmova o složenijim procesima, apstraktnim pojmovima, raznovrsnim strukturama i organizmima. Nastavnik organizuje terenski rad učenika, edukativne ekskurzije tokom kojih će učenici posmatrati, analizirati i izvoditi zaključke o različitim društvenim pojavama u svom okruženju. Takođe se preporučuje da nastavnik zadaje i domaće zadatke koji će razvijati kreativnost i želju za razvijanjem znanja i vještina.

**D. PRILAGOĐAVANJE PROGRAMA DJECI SA POSEBNIM OBRAZOVNIM POTREBAMA I DAROVITIM UČENICIMA**

**a) Prilagođavanje programa djeci sa posebnim obrazovnim potrebama**

Članom 11 *Zakona o vaspitanju i obrazovanju djece sa posebnim obrazovnim potrebama* propisano je da se u zavisnosti od smetnji i teškoća u razvoju, kao i od individualnih sklonosti i potreba djece obrazovni programi, pored ostalog mogu:

a) modifikovati skraćivanjem ili proširivanjem sadržaja predmetnog programa;

b) prilagođavati mijenjanjem metodike kojom se sadržaji predmetnog programa realizuju.

Član 16 istog Zakona propisuje da je škola, odnosno resursni centar dužan da, po pravilu, u roku od 30 dana po upisu djeteta, donese Individualni razvojno-obrazovni program za dijete sa posebnim obrazovnim potrebama (IROP), u saradnji sa roditeljem i o tome obavijesti Zavod za školstvo, Centar za stručno obrazovanje i Ispitni centar.

Više informacija moguće je naći na sajtu: <http://www.skolskiportal.edu.me/Pages/Inkluzivnoobrazovanje.aspx>

**b) Prilagođavanje programa darovitim učenicima**

Prema *Strategiji za razvoj i podršku darovitim učenicima* *(2015-2019)*, predviđen je specifični cilj: „Omogućiti obogaćivanje kurikuluma kao jedan od modela podsticanja darovitosti u školi“.

U *Strategiji je* dato više definicija pojma *darovita djeca.* Jedna od njih je sljedeća: „Đeca koja su sposobna za visoko postignuće su djeca koja pokazuju potencijalnu sposobnost u jednoj od sljedećih oblasti: opšte intelektualne sposobnosti (visoka inteligencija); posebne školske sposobnosti (visoka sposobnost u oblastima kao što su matematika, prirodne nauke, književnost, strani jezici); kreativno i produktivno mišljenje (visoke sposobnosti za otkrivanje novih, velikih ili brojnih ideja); sposobnost vođenja (visoka sposobnost angažovanja drugih osoba na postizanju zajedničkih ciljeva); vizuelne i izvođačke umjetnosti (veliki talenat za slikanje, vajanje, pozorište, igru, muziku i druge umjetnosti) i psihomotorne sposobnosti (visoka sposobnost u atletici, mehanici, ili drugim oblastima vještina koje traže finu i grubu motornu koordinaciju)”.

Rad sa darovitom djecom se realizuje kroz dodatnu nastavu i slobodne aktivnosti. Zadaci koji se postavljaju pred darovite učenike zahtijevaće od njih znanja i vještine na višim kognitivnim nivoima. Planirani sadržaji i aktivnosti treba da dovedu učenike u situacije da razviju sposobnost transformacije i primjene znanja u novim situacijama u većem obimu (osmišljavanje eksperimenata, projekata, terenskog rada; problemski zadaci, kreiranje prezentacija, kratkih video-zapisa, zbirki, transformacija recikliranog materijala, organizovanje diskusija i debata). Na ovaj način biće im omogućeno da analiziraju, sintetizuju, argumentuju, procjenjuju, generalizuju, istražuju, postavljaju hipoteze, dokazuju, povezuju, vrednuju podatke i informacije. Učenici treba da postave, izvode i analiziraju rezultate eksperimenta, zadataka i drugih aktivnosti koje će od njih zahtijevati različite kompetencije i različite vidove izražavanja. Za darovite učenike potrebno je primijeniti princip diferencijacije prilagođavanjem sadržaja učenja (akceleracija, sažimanje, transformacija, korišćenje složenijeg materijala i slično), procesa učenja (istraživanja, zadaci, projekti koji zahtijevaju više misaone procese), proizvoda učenja (seminarski radovi, prezentacije, video-klipovi, plakati, zidne novine, modeli, makete) i okruženje za učenje koje će podsticati njihovu radoznalnost, kreativnost i stvaralaštvo.

Sadržaji programa se prilagođavaju darovitim učenicima:

-uvođenjem novih sadržaja koji se inače ne uče;

-postojeće sadržaje uče šire ili dublje na apstraktnijem, složenijem nivou.

Aktivnosti učenja se prilagođavaju darovitim učenicima višim nivoima kognitivne obrade sadržaja, odnosno, rješavanjem problema, kreativnim i kritičkim mišljenjem.

**DŽ. VREDNOVANJE OBRAZOVNO-VASPITNIH ISHODA**

Vrednovanje obrazovno-vaspitnih ishoda je korak u procesu učenja izveden iz ciljeva i ishoda učenja uzimajući u obzir aspekte korisnih i doživotnih vještina. Nije važno samo što što učenici znaju, već i kako da koriste usvojena znanja. Ovo zahtijeva od nastavnika da planira izbor oblika i metoda provjere i procjene, koji moraju biti u skladu sa metodama nastave i učenja predmeta. U predmetu *Poznavanje društva*, nastavnik planira autentičnu verifikaciju i vrednovanje, pri čemu će učenici primijeniti znanje, vještine na stvarnim problemima i u najrealnijim problemskim situacijama. Ovdje bi trebalo uzeti u obzir razvojne i individualne karakteristike učenika. Verifikacijom, kao sastavnim dijelom nastave i učenja, nastavnik daje informacije o učeniku i njegovim postignućima, jakim i slabim stranama učenja i nudi mu mogućnost poboljšanja. Povratnom informacijom nastavnik promoviše učenje, što, u krajnjem, rezultira napretkom i podsticajem za sveobuhvatnu i smislenu primjenu znanja. Procjena se ne vrši samo kada se znanje učenika testira. Nastavnik ocenjuje znanje učenika na različite načine: pismenim i usmenim odgovorima, usmenim prezentacijama, umjetničkim, tehničkim i drugim praktičnim proizvodima, projektnim radovima itd.

Za procjenu postignuća u kognitivnom domenu najčešće se koristi revidirana Blumova taksonomija: *pamtiti* (Ko?, Šta?, Kada?, Kako?) nabrajanje, zadaci sparivanja, označavanja, pitanja sa višestrukim odgovorima, dopunjavanje kratkih odgovora; *razumjeti* (opisuje, objašnjava, navodi vlastite primjere: interpretira crteže, tabele, grafikone, pitanja s višestrukim odgovorima); *primijeniti* (izvođenje aktivnosti, simulacija); *analizirati* (rješavanje problema, istraživački radovi); *evaluirati* (problemski zadaci); *stvoriti, kreirati (*istraživački projekti, eksperimenti, panoi).

U psihomotornom domenu sredstva ocjenjivanja su motorne vještine, upotreba alata i predmeta, kvalitet izrađenih panoa i dr.

U afektivnom domenu izvještavanjem učenika i posmatranjem rada vrednujemo njegov odnos prema predmetu i obavezama, samostalnost u radu i samopoštovanje. Posmatranje učenika je poželjan vid praćenja i u socijalnom domenu gdje se vrednuje poštovanje pravila, saradnja sa drugima, pokazivanje tolerancije, empatije, sa naglaskom na grupni rad i rad u paru.

U cilju što kvalitetnijeg vrednovanja procesa učenja i ishoda učenja može se napraviti formular sa potrebnim elementima praćenja u svim domenima.

**Đ. USLOVI ZA REALIZACIJU PREDMETA (STRUČNA SPREMA I LITERATURA)**

**Stručna sprema**

Regulisano Zakonom o osnovnom obrazovanju i vaspitanju i Pravilnikom o profilu obrazovanja nastavnika predmetne nastave.

Informacije koje učenici dobijaju tokom nastavnog procesa mogu biti neposrednim saznavanjem prirodnog i društvenog okruženja u obliku činjenica, generalizacija, fizičkih umijeća, strategija učenja i slično. Uz pomoć odgovarajućih resursa za učenje date informacije se obrađuju i smještaju u dugoročnu memoriju. Uloga nastavnika je da izabere, prilagodi i/ili napravi i upotrijebi resurse koji će biti funkcionalni u procesu učenja. U novijoj stručnoj literaturi resursi za učenje se klasifikuju u četiri velike kategorije:

*-ljudski resursi*−osim nastavnika, gosti predavači, drugi učenici, roditelji i drugi;

*-pravi objekti*−izvorna stvarnost koja pruža direktno i neposredno čulno iskustvo (objekti društvene sredine u okruženju, spomenici kulture, muzeji);

*-nastavni mediji−vizuelni* (udžbenik, dodatna literatura, novine, časopisi, slike, fotografije, mape, posteri, zidne novine, panoi, dijagrami, grafikoni, modeli, makete, slajdovi), *audio-vizuelni* (filmovi, dokumentarne emisije, animacije, videoklipovi), *auditivni* (audio zapisi) i *informaciono-komunikacione tehnologije* (kompjuter, internet, pametna table);

*-nastavna sredstva i pomagala*−televizor, CD plejer, kompjuter, projektor, video kamera.

**Literatura**

Sva obavezna i prateća sredstva za nastavu nastavnici mogu naći u Katalogu udžbenika za osnovne školekoje preporučuje Nacionalni Savjet za osnovno obrazovanje.

Škola u okviru školske biblioteke treba da ima i savremenu literaturu koja će razvijati istraživački duh i nadograđivati njihova znanja.

- Anderson V.L. i drugi, 2013: Nastava orjentisana na učenje, Centar za demokratiju i pomirenje u

jugoistočnoj Evropi, Solun

* Ivić I., Pešikan A., Janković S., Kijevčanin S., 1997: Aktivno učenje, Institut za psihologiju, Beograd
* Krkeljić Lj.: Kreativno rješavanje konflikata u učionici, Ministarstvo prosvjete i nauke− *Obrazovanje o miru i toleranciji*, UNICEF
* Milić S., 2002: Individualizovani pristup u vaspitno-obrazovnom procesu, Pedagoški centar Crne Gore, Podgorica

Petričević, B., Kotri Z., 2006: Vodič za nastavnike/ce kroz međupredmetne oblasti, Zavod za

školstvo i Foundation Open Society Institute, Podgorica

* Pešikan, Ž. A., 2003: Nastava i razvoj društvenih pojmova kod djece, Zavod za udžbenike i nastavna sredstva, Beograd
* Gordon T., 1998: Kako biti uspješan nastavnik, Kreativni centar, Beograd
* Hansen, K., Kaufman, R., Walsh, K., 2001: Kreiranje vaspitno-obrazovnog procesa u kojem dijete ima centralnu ulogu; Pedagoški centar Crne Gore, Podgorica
* Vrećić, D., Lazarević, Z.,1989: Metodika nastave prirode i društva, poznavanje prirode i poznavanje društva, Zavod za udžbenike i nastavna sredstva, Beograd

Predmetni program **POZNAVANJE DRUŠTVA** za IV i V razred osnovne škole uradila je Komisija u sljedećem sastavu:

doc. dr Danka Caković, predsjednica

Vesna Kipa, članica

Olivera Marković-Božović, članica

U izradi predmetnih programa korišćeni su:

*Predmetni programi  ( 2004, 2009,* *2011 i 2013 ) i Metodološko uputstvo za pisanje predmetnih programa zasnovanih na ishodima učenja, 2017.*

Pored naših, u izradi predmetnih programa konsultovani su i predmetni programi iz država u regionu (Slovenija) kao i evropski strateški obrazovni dokumenti (Uputstvo za inplementaciju preduzetničkog učenja kroz obavezne predmetne programe u osnovnoj školi/ Podgorica 2013., Obrazovanje za održivi razvoj- međupredmetna oblast u predmetnim programima‐ osnovna škola/ Podgorica 2014., Obrazovanje u oblasti vanrednih situacija izazvanih prirodnim katastrofama/Podgorica 2013. ).

Nacionalni savjet za obrazovanje (II saziv) na 15. sjednici, održanoj 03. jula 2017. godine, utvrdio je predmetni program **POZNAVANJE DRUŠTVA** za IV i V razred osnovne škole.